जम्मू-कश्मीर में Coronavirus संक्रमण के 91 नए मामले आए, एक और मरीज की मौत
जम्मू-कश्मीर में शुक्रवार को कोरोना वायरस संक्रमण के 91 नए मामले आए, जिससे यहां अबतक संक्रमित हुए कुल मरीजों की संख्या बढ़कर 1,25,208 हो गई है। अधिकारियों ने बताया कि पिछले 24 घंटे में कोविड-19 से केंद्रशासित क्षेत्र में एक और मरीज की मौत हुई है।
श्रीनगर: जम्मू-कश्मीर में शुक्रवार को कोरोना वायरस संक्रमण के 91 नए मामले आए, जिससे यहां अबतक संक्रमित हुए कुल मरीजों की संख्या बढ़कर 1,25,208 हो गई है। अधिकारियों ने बताया कि पिछले 24 घंटे में कोविड-19 से केंद्रशासित क्षेत्र में एक और मरीज की मौत हुई है जिन्हें मिलाकर जम्मू-कश्मीर में कोविड-19 महामारी से अबतक जान गंवानों वालों की कुल संख्या 1948 हो गई है। उन्होंने बताया कि संक्रमण के नए मामलों में से 35 जम्मू संभाग के और 56 कश्मीर संभाग के हैं। अधिकारियों ने बताया कि संघ शासित क्षेत्र में फिलहाल 634 मरीज उपचाराधीन हैं और अब तक 1,22,626 मरीज ठीक हो चुके हैं। वहीं देश में कोविड-19 के उपचाराधीन मरीजों की संख्या 1.35 लाख रह गई है जो संक्रमितों की कुल संख्या का महज 1.25 फीसदी है, जबकि पिछले 24 घंटे में केवल एक राज्य में संक्रमण के एक हजार से अधिक मामले सामने आए हैं। यह जानकारी केंद्रीय स्वास्थ्य मंत्रालय ने दी। मंत्रालय से प्राप्त जानकारी में कहा गया है कि 18 राज्यों एवं केंद्र शासित प्रदेशों में पिछले 24 घंटे में किसी भी व्यक्ति की इस माहामारी से मौत नहीं हुई है । 13 राज्यों एवं केंद्रशासित प्रदेशों में एक से पांच लोगों की संक्रमण से मौत हुई है।देश में उपचाराधीन रोगियों की संख्या में तेजी से कमी आई है जो अब 1.35 लाख रह गई है जो कुल संक्रमण का 1.25 फीसदी है। इसने कहा, ‘‘पिछले कुछ सप्ताह में रोजाना संक्रमण की संख्या में लगातार कमी आ रही है।’’ मंत्रालय ने कहा, ‘‘पिछले 24 घंटे में केवल एक राज्य में एक हजार से अधिक संक्रमण के नये मामले सामने आए हैं । मंत्रालय ने कहा, ‘‘पिछले 24 घंटे में 18 राज्यों एवं केंद्र शासित प्रदेशों में कोरोना वायरस संक्रमण से एक भी मरीज की मौत नहीं हुई है। 13 राज्यों एवं केंद्र शासित प्रदेशों में एक से पांच व्यक्ति की कोविड-19 से मौत हुई है।’’ इसने बताया कि देश में कोरोना वायरस संक्रमण के एक दिन में 9,309 नए मामले सामने आने के बाद देश में संक्रमित लोगों की कुल संख्या बढ़कर 1,08,80,603 हो गई है। मंत्रालय के आंकड़ों के अनुसार देश भर में पिछले 24 घंटे में 15,858 लोग इस बीमारी से ठीक हुए हैं, जिसके बाद संक्रमण मुक्त होने वाले लोगों की संख्या बढ़ कर 1,05,89,230 हो गयी है। संक्रमित लोगों के स्वस्थ होने की राष्ट्रीय दर 97.32 प्रतिशत हो गई है। मंत्रालय ने बताया कि देश में अब तक 75,05,010 लोगों का टीकाकरण हो चुका है जिनमें 58,14,976 लोग स्वास्थ्यकर्मी हैं जबकि 16,90,034 व्यक्ति अग्रिम मोर्चे के कार्यकर्ता हैं। इसने कहा कि भारत सबसे कम समय में 70 लाख टीकाकरण करने वाला दुनिया का पहला देश बन गया है। पिछले 24 घंटे में 87 लोगों की मौत हुई है। इनमें से 75.86 फीसदी मौत छह राज्यों में हुई है। पिछले 24 घंटे में महाराष्ट्र में सर्वाधिक 25 लोगों की जबकि केरल में 16 लोगों की मौत हुई है।